**Omrežje gimnazij,**

**ki jih je ustanovila cesarica Marija Terezija**

Dr. Jože Gričar, zaslužni profesor, Univerza v Mariboru

Programski koordinator, Inter-Municipality Initiative: Cross-border eCollaboration in the eRegion & urednik, eRegion Portal

Gricar@FOV.Uni-Mb.si



Cesarica Marija Terezija je v času svojega 40-letnega vladanja ustanovila devet javnih gimnazij, ki so spodbudile razvoj srednjega in nato še osnovnega šolstva v habsburški monarhiji.

Po doslej zbranih podatkih je seznam njenih javnih gimnazij po letih ustanovitve naslednji:

1746 – Gymnasium Novo mesto

1749 – Theresianum Academy Wien

1753 – Mathematics and Nautical Sciences in Trieste

1766 – Gymnasium Karlovac

1766 – Gymnasium Vinkovci

1772 – Saint Norbert of the Premonstratensian Order Gymnasium Szombathely

1776 – Gymnasium Banská Štiavnica

1780 – Public Franziskanergymnasium Bolzano

1781 – Stiftsgymnasium Melk



Iz lokacij gimnazij na zemljevidu je mogoče sklepati, da so bile razporejene po celotni monarhiji: po dve na današnjem ozemlju Avstrije, Hrvaške in Italije ter po ena na Madžarskem, Slovaškem in v Sloveniji. Novo mesto je dokaj v sredini teh lokacij. Kot je spoznano doslej, je samo za novomeško gimnazijo ohranjena ustanovna listina: [Cesarica Marija Terezija Ustanovna listina novomeške gimnazije](http://www.nm-kloster.si/?page_id=3085), **i**zstavljena na Dunaju 8.8.1746 (<https://www.nm-kloster.si/?page_id=3085>).

Leta 1745 so Novomeščani cesarico Marij Terezijo zaprosili, da bi v Novem mestu imeli gimnazijo. Kako zapleten in zahteven je bil proces ustanavljanja novomeške gimnazije, je opisano v poglavju o zgodovini gimnazije v knjigi *Ivan Vrhovec: Zgodovina Novega Mesta, Založila Matica slovenska v Ljubljani 1891*. Knjiga je v digitalizirani obliko objavljena na [http://www.dlib.si/stream/URN:NBN:SI:DOC-XHTPCAX3/85e506c6-8a11-43bb-83c6-c8c40bc33132/PDF](http://www.dlib.si/stream/URN%3ANBN%3ASI%3ADOC-XHTPCAX3/85e506c6-8a11-43bb-83c6-c8c40bc33132/PDF) . Med drugim so se morali Novomeščani obvezati, da bodo iz svojega plačevali profesorje in zgradili stavbo (sedaj je v njej glasbena šola Marjana Kozine).

Za to vizionarsko in pogumno prizadevanje jim je Odbor za promocijo kulturne dediščine Novega mesta ob občinskem prazniku 7. aprila 2018 »postavil« internetno spominsko obeležje:

**Internetno spominsko obeležje Novomeščanom 1745**

S tem Internetnim spominskim obeležjem

se zahvaljujemo tistim Novomeščanom, ki so leta 1745 imeli vizijo in pogum,

da so cesarici Mariji Tereziji predlagali, da bi v Novem mestu imeli gimnazijo.

Cesarica Marija Terezija je 8. avgusta 1746 podpisala ustanovno listino,

s katero je dala novomeški gimnaziji pravico javnosti

– prvi v habsburški monarhiji.

Hvaležni Novomeščani

Objavljeno 7. aprila ob občinskem prazniku Novega mesta

v evropskem letu kulturne dediščine 2018.

Na ta dan je vojvoda Rudolf IV. Habsburški

leta 1365 Novemu mestu podelil mestne pravice.

Odbor za promocijo kulturne dediščine Novega mesta

Prispevek cesarice Marije Terezije k razvoju izobraževanja z ustanavljanjem gimnazij v njenem času je bil velik. Najbrž je še premalo ovrednoten prispevek teh gimnazij k razvoju Evrope z zagotavljanjem gimnazijcev – maturantov, ki so imeli prost vstop na katerokoli univerzo v monarhiji. Zato je z dnem 26. maj 2018 vzpostavljeno *Omrežje gimnazij, ki jih je ustanovila cesarica Marija Terezija* (*[The](http://eregion.eu/26-5-2018-empress-maria-theresa-gymnasiums-network)*[Empress Maria Theresa Gymnasiums Network](http://eregion.eu/26-5-2018-empress-maria-theresa-gymnasiums-network)*,* <http://eregion.eu/26-5-2018-empress-maria-theresa-gymnasiums-network>).

Cilji omrežja so naslednji:

* Izražati zahvalo cesarici Mariji Tereziji za njeno vizionarsko vrednotenje izobraževanja.
* Predstavljati zgodovino gimnazije kot sestavine evropske kulturne dediščine.
* Predlagati načine učinkovite promocije kulturne dediščine v korist trajnostnega turizma v lokalni skupnosti.
* Spodbujati sodelovanje in izmenjave dijakov in učiteljev gimnazij z izkoriščanjem e-tehnologij.
* Predlagati morebitne skupne čezmejne predloge projektov.
* Zagotavljati povezavo do najmanj treh predstavnikov gimnazije v omrežju: ravnatelj / direktor, učitelj angleškega jezika, urednik spletnih strani.